Presidenti Bush thotë se duhen rritur përmasat e ushtrisë amerikane
Në një konference për shtyp në Shtëpinë e Bardhë, Presidenti pohoi se Shtetet e Bashkuara janë në fillim të një beteje të gjatë mes ide
Presidenti Bush thotë se synon të rrisë përmasat e këmbësorisë dhe të korpusit të Marinsave në ushtrinë amerikane sepse ai mendon që Shtetet e Bashkuara janë në fillim të një beteje të gjatë mes ideologjive rivale. Ndërkohë, sekretari i ri i mbrojtjes tha në Bagdat se ky shtim është i nevojshëm për arsye të numrit dhe llojshmërisë së misioneve në të cilat ushtria amerikane kërkohet të angazhohet. Megjithatë asnjeri nuk po thotë se cilat do të jenë përmasat e kësaj rritjeje dhe se kur do të bëhet ajo. Presidenti Bush tha se i ka kërkuar sekretarit të mbrojtjes Robert Gejts që ta njoftojë atë në hollësi sa më parë që të jetë e mundur lidhur me rritjen e përmasave të forcave të këmbësorisë amerikane. Zoti Bush njoftoi mbështetjen e tij për këtë ide në një intervistë me gazetën Uashington Post të martën dhe foli edhe më shumë rreth të njëjtës ide gjatë një konference shtypi dje në Shtëpinë e Bardhë. Presidenti tha se do të duhet një farë kohe, siç u shpreh ai, që ideologjia e lirisë më në fund të triumfojë ndaj ideologjisë së urrejtjes. Presidenti i ka kërkuar sekretarit të Mbrojtjes Gejts që të vendosë lidhur me numrin dhe kohën e rritjes së forcave amerikane. Vetë Sekretari Gejts ndodhej në Bagdat dje, dita e tij e tretë në detyrë. Sekretari Gejts tha se kjo çështje u ngrit megjithëse ushtria e ka shtuar aftësinë e saj luftarake brënda forcës ekzistuese nëpërmjet përpjekjeve për reforma. Zoti Gejts tha gjithashtu se ekziston edhe pyetja se sa e përballueshme është për qeverinë amerikane të rrisë përmasat e ushtrisë, duke pasur parasysh veçanërisht faktin që miliarda dollarë po shpenzohen për modernizimin e forcave të tanishme. Javën e kaluar, oficeri më i lartë i ushtrisë amerikane, gjenerali Pitër Skumejkër, tha se do të ishte një hap ‘i matur dhe i arsyeshëm’ që të shtohet numri i forcave të armatosura për shkak të asaj që ai e quajti ‘sforcim’ i shkaktuar nga operacionet e vazhdueshme luftarake gjatë 5 vjetëve të fundit. Por Sekretari Gejts vuri në dukje në Bagdat se çdo shtim i trupave amerikane nuk do të ndikojë në situatën e tanishme në Irak. Shefi i Shtatmadhërisë amerikane, gjenerali Pitër Pejs ka thënë se do të duhen dy vjet për rekrutimin, stërvitjen dhe pajisjen e trupave shtesë. Luftërat në Irak dhe në Afganistan e kanë bërë më të vështirë për ushtrinë që të plotësojë objektivat e rekrutimit me qëllim që të ruhet niveli i tanishëm luftarak, por kohët e fundit këto objektiva janë përmbushur. 2 presje 8 milion burrat dhe gratë në forcat aktive të armatosura dhe rezervë janë të gjithë vullnetarë. //ze//